Predkladacia správa

Návrh zákona, ktorým sa mení a dopĺňa zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej „návrh zákona“) bol pripravený na základe Plánu legislatívnych úloh vlády Slovenskej republiky na rok 2017.

Návrh zákona súvisí so záväzkom z Programového vyhlásenia vlády Slovenskej republiky na roky 2016 – 2020, podľa ktorého orgány inšpekcie práce budú dôslednejšie a nekompromisnejšie odhaľovať a postihovať nelegálne zamestnávanie.

V súčasnosti je nelegálnym zamestnávaním akékoľvek oneskorené prihlásenie zamestnanca do registra poistencov a sporiteľov starobného dôchodkového sporenia Sociálnej poisťovne. Zámerom návrhu zákona je, aby nelegálnym zamestnávaním nebolo určité krátke oneskorené prihlásenie zamestnanca do tohto registra. Návrh reaguje aj na problém v aplikačnej praxi vyplývajúci z absencie vymedzenia pojmu dodávka práce.

Návrh zákona nemá byť predmetom vnútrokomunitárneho pripomienkového konania.

Návrh zákona má vplyv na rozpočet verejnej správy a podnikateľské prostredie, nemá sociálne vplyvy ani vplyv na životné prostredie, informatizáciu spoločnosti a na služby verejnej správy pre občana v súlade s ich vyhodnotením v doložke vybraných vplyvov.

Navrhuje sa dátum účinnosti 1. január 2018, ktorý je primeraný na zabezpečenie legisvakančného obdobia potrebného na uvedenie do aplikačnej praxe.

Návrh zákona bol v dňoch od 19.5.2017 do 8.6.2017 predmetom medzirezortného pripomienkového konania prostredníctvom portálu Slov-Lex. Výsledky pripomienkového konania sú uvedené vo vyhodnotení pripomienkového konania.

Návrh zákona sa predkladá bez rozporov.